<classify> WAZIRI wa Mambo ya Nje na Ushirikiano wa Afrika Mashariki, Palamagamba Kabudi amesema Serikali ya Tanzania itaendelea kushirikiana na Misri katika kuchochea ukuaji wa uchumi wa nchi hizo mbili.Aliyasema hayo usiku wa kuamkia jana katika maadhimisho ya siku ya Uhuru wa Misri ambayo yalikuwa Julai 23. Misri ilipata Uhuru wake mwaka 1952 hivyo imetimiza miaka 67 ya uhuru wake. Profesa Kabudi alisema kiwango cha uwekezaji kwa nchi hizo mbili za Tanzania na Misri kimeongezeka kutoka Sh bilioni 74 kwa mwaka 2011 hadi Sh bilioni 107 kwa mwaka 2018.Alisema kiwango hicho kimeongezeka kutokana na mazingira mazuri ya uwekezaji yaliyofanywa na nchi hizo mbili kwa miaka iliyopita. Alisema kupitia Kituo cha Uwekezaji Tanzania TIC, kimesajili kampuni nane za raia wa Misiri ambao wameleta uwekezaji wa mitaji ya Dola za Marekani milioni 887.02. Alisema kupitia uwekezaji huo umesaidia kutoa ajira kwa Watanzania 953 na kwamba kwa miaka sasa Misri imekuwa mbia mwema katika maeneo mbali mbali ikiwemo afya, elimu, kilimo na viwanda. Akitolea mfano, Profesa Kabudi alisema kupitia sekta ya elimu Misri imekuwa ikitoa programu mbalimbali za mafunzo ya muda mrefu na mfupi zenye wastani wa 120 kila mwaka. Kuna programu mbali mbali ambazo rafiki zetu wamekuwa wakitusaidia kuimarisha kama Diplomasia, mafunzo ya kivita, Tehama, Ulinzi na Usalama, alisema.Alisema mipango hiyo imekuwa msaada wa kusukuma mbele juhudi za mkakati wa maendeleo 2025 ili kujenga elimu imara kwa jamii. Alisema pia kupitia sekta ya afya, Misri imekuwa ikitoa ufadhili wa chanjo za magonjwa mbalimbali, mafunzo ya vitendo kwa madaktari wa Hospitali ya Taifa ya Muhimbili na ile ya Mnazi Mmoja ya Zanzibar. Alisema Tanzania imekuwa ikipokea madaktari hao kutoka Misri tangu mwaka 2014 na mwaka huu programu hiyo ya mafunzo itaanza rasmi mwezi ujao Agosti 6 hadi 11.Alieleza kuwa Serikali ya Tanzania ipo tayari kuendelea kushirikiana na Misri katika kuchochea ukuaji wa uchumi wa nchi hizo mbili, na serikali inatambua mazungumzo yanayoendelea kati ya Kampuni ya NECDAI na Kampuni ya Ranchi za Taifa NARCO katika usindikaji wa nyama kwenye Kiwanda cha Ranchi ya Ruvu. Naye Balozi wa Misri nchini, Mohamed Abulwafa alisema ushirikiano wa Tanzania na Misri ni wa muda mrefu ukiwa na miaka 55 tangu Tanzania ilipopata uhuru wake mwaka 1961 na Dk Salim Ahmed Salim akawa Balozi wa Kwanza wa Tanzania nchini humo mwaka 1964.Balozi Abulwafa alisema kusainiwa kwa mkataba wa kufua umeme wa megawati 2,115 katika Mradi wa Kufua Umeme wa Maji katika Bonde la mto Rufiji ambao unatekelezwa na Arab Contractors na Elsewedy Electric ni ushahidi tosha kuwa Misri imekuwa ikiunga mkono maendeleo ya Tanzania kwa kiasi kikubwa.  <topic>: kitaifa 